דני בולר

דני בולר (ידוע בתור ask dani; בתעתיק לעברית: אַסק דני; נולד ב-1988) הוא מתכנת לשעבר, מורה בבית הספר "הגימנסיה העברית הרצליה" שבתל אביב ויוצר תוכן בהווה, ערוץ הטיקטוק שלו הוא הערוץ החינוכי בעל מספר העוקבים מהגבוהים בישראל.

ביוגרפיה 
בולר נולד וגדל בכפר סבא, שירת בחיל האוויר כקצין ביחידת נמ. לאחר 4.5 שנות שירות צבאי החל לימודי תואר ראשון במדעי המחשב וכלכלה באוניברסיטת תל אביב ובשנת 2017 החל לעבוד בתור מפתח תוכנת Full Stack בחברת נטורל אינטליג'נס.

בשנת 2018 הוציא בולר תעודת הוראה והחל ללמד מתמטיקה ולאחר מכן גם לימודי חשיבה יצירתית בגימנסיה הרצליה בתל אביב.

עם התפרצות מגפת הקורונה בישראל ב-2020, ולאחר שהחל לערוך מצגות לתלמידיו במתמטיקה, החליט בולר להעלות כמה מהמצגות לרשת החברתית טיקטוק, לאחר מכן החל גם לפרסם בה סרטונים שלו שבמהרה צברו תאוצה ועם הזמן החל בולר לפרסם בערוץ תכנים בשלל נושאים כגון אבולוציה, דת ומדע, גאולוגיה, פוליטיקה ישראלית ועוד. נכון לנובמבר 2022 מונה ערוץ הטיקטוק של בולר המוכר כ"אסק דני" (ask dani) כ-170 אלף עוקבים ומעל לכ-7.5 מיליון לייקים והוא מהערוצים הישראלים המובילים בפלטפורמה. 

בולר מפרסם דרך קבע חמישה סרטונים מדי שבוע, ולגבי מטרתו ביצירת התוכן התבטא בריאיון:

ביולי 2022 פרסם סרטון בו הוא מודיע על השקת אתר אינטרנט, בו יעלו כל התכנים מסודרים על פי קטגוריות. ב-7 באוגוסט 2022 הכריז על שיתוף פעולה עם עמוד הטיקטוק "מסע בחלל" במסגרתו פורסמו סרטונים משותפים עם יוצרי הערוץ בנושאי אסטרונומיה שפורסמו בעמודי הטיקטוק.

לאחר תקופה במהלכה צבר פופולריות בטיקטוק, החל בולר לפרסם סרטונים ממומנים על ידי חברות מסחריות, בנוסף לסרטונים השגרתיים שלו. הוא הצהיר כי הסרטונים הממומנים משמשים כיום בתור הכנסתו העיקרית. במרץ 2023 צבר הערוץ של דני 200 אלף עוקבים, וב-18 ביוני 2023 השתתף בפרק 19 בעונה 7 של שעשועון הטלוויזיה "המרדף" בכאן 11.

ביולי 2023, בולר, יחד עם מגזין "ליברל", החלו להוציא סדרת סרטונים בשם "על מה אנחנו מדברים", בהם יסביר דני את משמעותם של מושגים ליברלים נפוצים.

דעותיו

פוליטיקה 
בולר דוגל במדיניות שוק חופשי, הפחתת הרגולציה והמגזר הציבורי וצמצום ההתערבות הממשלתית. כמו כן, הוא דוגל בשקיפות, הפרדת הדת מהמדינה וצמצום הכוח של ועדי העובדים. החל מספטמבר 2022, לקראת הבחירות לכנסת העשרים וחמש, פרסם בולר סדרת סרטונים בהם הוא סוקר את המצעים של המפלגות השונות. בבחירות אלו בולר הצהיר כי הוא עצמו בחר במפלגת חופש כלכלי בראשות אביר קארה. את המפלגות החרדיות, ש"ס ויהדות התורה, תיאר ככאלו שמסכנות באופן ממשי את עתידה הכלכלי של מדינת ישראל בעקבות מדיניות הקצבאות בהן הן דוגלות.

הסתדרות המורים 
ידוע כמי שמתנגד למהלכי ארגון הסתדרות המורים, ומרבה לבקר את התנהלותה של יפה בן דוד, מנכ"לית ההסתדרות, יצא נגד שביתת המורים בקיץ 2022 ונגד מודל שכר המורים בישראל, בין אם זה בועדת החינוך בכנסת ישראל ובין אם בריאיונות לכלי התקשורת.

הרבנות הראשית 
בולר הביע את התנגדותו למונופול הרבנות הראשית לישראל ואף ערך את חתונתו עם רב שלא מטעם הרבנות.

קבלה 
בנובמבר 2022 הוציאו שרוטונים סרטון פרודיה המציג את דמותו המצוירת של דני מסבירה בדיחות של משחקי מילים גסות, ובאוגוסט 2023 נערך לו חיקוי בתוכנית "טייכר וזרחוביץ'".

חיים אישיים 
בולר משחק כדורסל עוד מכיתה א' וניגן בלהקה בחברת נטורל אינטליג'נס. בשנת 2022 התחתן עם אשתו יעלה, השניים מתגוררים בתל אביב ולהם בן שנולד לפני הנישואים בשם אדם. בולר נוהג לעיתים לצרף את אדם בנו ואת מקס החתול שלו לסרטונים שהוא מעלה.

קישורים חיצוניים

הערות שוליים 

אתאיסטים ישראלים
מורים בישראל
טיקטוקרים יהודים
טיקטוקרים ישראלים
בוגרי אוניברסיטת תל אביב
סגל גימנסיה הרצליה
ישראלים שנולדו ב-1988
פרזנטורים ישראלים